Document ID: 32003R0500

Kommissionens forordning (EF) nr. 500/2003
af 19. marts 2003
om de frister inden for hvilke visse korn- og risprodukter kan forblive under toldprocedurerne vedrørende forudbetaling af restitutioner
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, stk. 11,
under henvisning til Rådets forordning (EF) nr. 3072/95 af 22. december 1995 om den fælles markedsordning for ris(3), senest ændret ved Kommissionens forordning (EF) nr. 411/2002(4), særlig artikel 13, stk. 15, og
ud fra følgende betragtninger:
(1) Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(5), senest ændret ved forordning (EF) nr. 444/2003(6), begrænser fristen for forudbetaling af restitutionen til eksportlicensens resterende gyldighedsperiode. Denne bestemmelse bevirker, at visse erhvervsdrivende i korn- og rissektoren har forsyningsproblemer i den periode, hvor produktionsåret skifter, samt at der sker en afbrydelse af de regelmæssige leveringer af korn- og risprodukter til de traditionelle kunder. Det er derfor hensigtsmæssigt, at der træffes særlige foranstaltninger for korn- og rissektoren.
(2) Kommissionens forordning (EØF) nr. 413/76 af 25. februar 1976 om nedsættelse af de frister inden for hvilke visse kornprodukter kan forblive under toldprocedurerne vedrørende forudbetaling af restitutioner(7), senest ændret ved forordning (EØF) nr. 1873/82(8), fastsætter en særlig begrænsning for malt. Det er hensigtsmæssigt, at dette produkt integreres i den særlige ordning for korn, og at forordning (EØF) nr. 413/76 ophæves.
(3) Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Uanset artikel 28, stk. 6, i forordning (EF) nr. 800/1999 kan de produkter, der omhandles i artikel 1, stk. 1, litra a) og b), i forordning (EØF) nr. 1766/92, bortset fra majs og sorghum, forblive under toldkontrol med henblik på forarbejdning indtil den 30. september for eksportlicenser, hvis gyldighed udløber i juli eller august.
Majs og sorghum kan forblive under toldkontrol med henblik på forarbejdning indtil den 30. november for eksportlicenser, hvis gyldighed udløber i oktober.
2. Uanset artikel 28, stk. 6, i forordning (EF) nr. 800/1999 kan uafskallet ris omhandlet i artikel 1, stk. 1, litra a), i forordning (EF) nr. 3072/95 og henhørende under KN-kode 1006 10 forblive under toldkontrol med henblik på forarbejdning indtil den 30. oktober for eksportlicenser, hvis gyldighed udløber i september.
Artikel 2
Forordning (EØF) nr. 413/76 ophæves.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes for betalingsangivelser, der antages fra den 1. oktober 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. marts 2003.

Labels: 3
17
4